
BASES PARA A PUBLICACIÓN DE MONOGRÁFICOS NA COLECCIÓN DEZA BÁSICOS

1. OBXECTIVO E FINALIDADE
A colección DezaBásicos ten como obxectivo a divulgación de estudos monográficos de interese relacionados con Lalín e a Comarca de Deza. Trátase dunha iniciativa promovida polo Seminario de Estudos de Deza e o Concello de Lalín, que busca recompilar e publicar investigacións de alto valor histórico, cultural, etnográfico e patrimonial.
Esta convocatoria está dirixida a investigadores/as, historiadores/as, docentes, estudantes de posgrao e outros/as profesionais interesados/as en contribuír ao coñecemento e valorización da comarca. 
2. TEMÁTICA
Os traballos presentados deben abordar temáticas vencelladas á Comarca de Deza, incluíndo:
- Historia local e microhistoria
- Patrimonio material e inmaterial
- Cultura popular e tradicións
- Lingua e literatura galega no contexto da comarca
- Etnografía e antropoloxía
- Medio ambiente e paisaxe
- Economía e sociedade
3. REQUISITOS DOS TRABALLOS
Os traballos deberán cumprir requisitos formais e estruturais. Deben estar escritos en galego, ter unha extensión entre 40 e 150 páxinas e seguir normas de citación internacional. Na primeira páxina do traballo deberá constar o título, nome e apelidos do autor, un breve resumo (arredor de 300 caracteres) e ata cinco “palabras clave”, coas súas respectivas traducións ao inglés. O corpo utilizado nos parágrafos normais do texto será 12, Times New Roman, con espazo entre liñas 1’5. As referencias á bibliografía no texto faranse conforme o modelo de citación internacional.
3.1.– Dentro do texto e das notas, as referencias bibliográficas faranse de xeito abreviado, por medio do apelido do autor ou autores, o ano e, de ser o caso, o número da páxina, coma nestes exemplos: (Ferreira 1989: 47), (Ferreira/Amoedo 1999: 17n), (Ferreira 1996b). A referencia completa reservarase para a bibliografía final. 
3.2.– Ao final, incluiranse por extenso as referencias bibliográficas das obras citadas ao longo do texto. Exemplos: 
Barreiro Fernández, Xosé Ramón (2012): Murguía. Vigo: Galaxia. 
Rodríguez Fer, Claudio (1980): “O fonosimbolismo na poesía de Novoneyra”, Grial 68, 144–160
4. PROCESO DE AVALIACIÓN E SELECCIÓN
Un Comité de Avaliación analizará os traballos baseándose en criterios como rigor metodolóxico, claridade expositiva, relevancia e uso de fontes. Os traballos deben alcanzar un mínimo de 70 puntos para ser considerados.
	Criterio
	Puntuación Máxima

	Rigor metodolóxico
	25 puntos

	Claridade expositiva
	20 puntos

	Aportación orixinal e relevancia
	25 puntos

	Uso de fontes e bibliografía
	15 puntos

	Presentación e cumprimento das normas
	15 puntos


5. ENVÍO E PUBLICACIÓN
Os traballos deben enviarse en formato PDF e DOCX ao correo do Seminario de Estudos de Deza antes do 30 de xaneiro de 2027. O Concello de Lalín publicará a obra e entregará 10 exemplares ao autor/a.
6. DISPOSICIÓNS FINAIS
A presentación dun traballo implica a aceptación total destas bases. O Consello de Redacción pode propor modificacións. Calquera situación non prevista será resolta polo Seminario de Estudos de Deza.

